CINNEADH AN BHAINC EORPAIGH INFHEISTÍOCHTA

an 26 Feabhra 2019

lena leagtar síos rialacha inmheánacha maidir le próiseáil sonraí pearsanta ag Stiúrthóireacht Phearsanra an Bhainc Eorpaigh Infheistíochta i ndáil le faisnéis a sholáthar do dhaoine is ábhar do shonraí agus srian a chur le cearta áirithe atá acu

TÁ AN BANC EORPACH INFHEISTÍOCHTA (“BEI”),

Ag féachaint don Chonradh ar Fheidhmiú an Aontais Eorpaigh, agus d'Airteagal 309 go háirithe,

Ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE,

De bharr an méid seo a leanas:

De réir Airteagal 38 de Rialacháin Foirne BEI I agus II, go bhféadtar bearta araíonachta a ghlacadh i gcoinne baill foirne a dteipeann orthu na dualgais atá orthu i leith BEI a chomhlíonadh de bhun an nóis imeachta a leagtar amach in Airteagal 40 de na rialacháin seo. De réir Airteagal 41 de Rialacháin Foirne BEI I agus II, go bhféadtar díospóidí, seachas iad siúd a eascraíonn as feidhmiú na mbeart araíonachta a ndéantar foráil dóibh faoi Airteagal 38 de na rialacháin seo, a chur faoi bhráid Bord Idir-Réitigh. De bhun Bheartas BEI maidir le Dínit san Ionad Oibre agus Threoirlínte BEI maidir leis an Nós Imeachta um Achomharc i gcoinne Measúnú, nach mór do BEI plé le gearáin chiaptha agus le hachomhairc i gcoinne measúnaithe feidhmíochta faoi seach.

Gurb í Stiúrthóireacht Phearsanra BEI atá freagrach go príomha as eagrú agus bainistiú na nósanna imeachta a leagtar amach in Airteagal 40 agus in Airteagal 41 de Rialacháin Foirne BEI I agus II, mar aon le Beartas BEI maidir le Dínit san Ionad Oibre agus Treoirlínte BEI maidir leis an Nós Imeachta um Achomharc i gcoinne Measúnú. Go sonrach, tugann an Stiúrthóireacht Phearsanra tacaíocht do na comhlachtaí atá i gceannas ar na nósanna imeachta sin agus feidhmíonn sí mar stiúrthóireacht dlí dóibh.

Agus í ag comhlíonadh a cúraimí, go bhfuil sé de dhualgas ar an Stiúrthóireacht Phearsanra urraim a thabhairt do chearta an duine nádúrtha i ndáil le próiseáil sonraí pearsanta arna n-aithint ag Airteagal 8(1) den Chairt um Chearta Bunúsacha an Aontais Eorpaigh agus ag Airteagal 16(1) den Chonradh ar Fheidhmiú an Aontais Eorpaigh, mar aon le hachtanna dlí atá bunaithe ar na forálacha sin. Ag an am céanna, éilítear ar an Stiúrthóireacht Phearsanra cloí leis na rialacha dochta rúndachta agus rúndachta gairmiúla a ndéantar tagairt dóibh i Rialacháin Foirne BEI agus i gCód Iompair Foirne BEI agus a áirithiú go dtugtar urraim do chearta nóis imeachta na ndaoine lena mbaineann agus na bhfinnéithe, go háirithe ceart na ndaoine lena mbaineann chun próis chuí, chun cearta cosanta agus chun thoimhde na neamhchiontachta.

I gcásanna áirithe, gur gá cearta na ndaoine is ábhar do shonraí de bhun Rialachán (AE) 2018/1725 (1) agus críocha agus riachtanais chúraimí na Stiúrthóireachta Pearsanra a thabhairt chun réitigh, agus lánurraim a thabhairt do chearta agus saoirsí bunúsacha daoine eile is ábhar do shonraí chomh maith. Chuige sin, déantar foráil in Airteagal 25 den rialachán seo gur féidir leis an Stiúrthóireacht Phearsanra srian a chur le cur i bhfeidhm Airteagal 14 go hAirteagal 22 agus Airteagal 35 mar aon le hAirteagal 4 den rialachán a mhéid a bhaineann a fhorálacha leis na cearta agus leis na dualgais a ndéantar foráil dóibh in Airteagal 14 go hAirteagal 22.

Na nósanna imeachta arna ndéanamh ag an gCoiste Araíonachta agus ag an mBord Idir-Réitigh arna gcur ar bun de bhun Airteagal 40 agus Airteagal 41 faoi seach de Rialacháin Foirne I agus II, agus ag an bPainéal um Dínit san Ionad Oibre agus ag an bPainéal Measúnaithe arna gcur ar bun de bhun Bheartas BEI maidir le Dínit san Ionad Oibre agus Threoirlínte BEI maidir leis an Nós Imeachta um Achomharc i gCoinne Measúnú faoi seach, chun a n-éifeachtacht a áirithiú agus urraim a thabhairt do na caighdeáin chosanta sonraí pearsanta faoi Rialachán (AE) 2018/1725, gur gá rialacha inmheánacha a ghlacadh faoina bhféadfaidh an Stiúrthóireacht Phearsanra srian a chur le cearta daoine is ábhar do shonraí de réir Airteagal 25(1)(c)(g) agus (h) de Rialachán (AE) 2018/1725.

Gur cheart feidhm a bheith ag na rialacha inmheánacha ar na hoibríochtaí próiseála uile arna ndéanamh ag an Stiúrthóireacht Phearsanra agus a sainordú á chomhlíonadh aici de bhun Airteagal 40 agus Airteagal 41 de Rialacháin Foirne BEI I agus II agus de bhun Bheartas BEI maidir le Dínit san Ionad Oibre agus na dTreoirlínte maidir leis an Nós Imeachta um Achomharc i gcoinne Measúnú. Ba cheart feidhm a bheith ag na rialacha sin ar oibríochtaí próiseála a dhéantar roimh thionscnamh na nósanna imeachta arna ndéanamh ag an gCoiste Araíonachta, ag an mBord Idir-Réitigh, ag an bPainéal um Dínit san Ionad Oibre agus ag an bPainéal Measúnaithe, fad agus a bheidh na nósanna imeachta sin ar bun agus i gcúrsa na hoibre a leanfaidh de thoradh na nósanna imeachta sin.

Chun cloí le hAirteagail 14, 15 agus 16 de Rialachán (AE) 2018/1725, gur cheart don rialaitheoir sonraí gach duine aonair a chur ar an eolas faoi na gníomhaíochtaí dá chuid a bhaineann le próiseáil sonraí pearsanta an duine aonair sin agus faoi na cearta atá aige ar bhealach follasach, stuama i bhfoirm na bhfógraí cosanta sonraí a fhoilsítear ar Inlíon BEI, chomh maith leis na daoine is ábhar do na sonraí a bhaineann lena chuid gníomhaíochtaí a chur ar an eolas astu féin, eadhon na daoine lena mbaineann, páirtithe agus finnéithe.

Ina theannta sin, chun comhar éifeachtach a choinneáil, go bhféadfaidh sé go mbeidh ar an Stiúrthóireacht Phearsanra srianta a chur le cearta daoine is ábhar do shonraí chun faisnéis a chosaint ina bhfuil sonraí pearsanta a thagann ó sheirbhísí eile de chuid BEI, ó institiúidí, comhlachtaí, oifigí agus gníomhaireachtaí de chuid an Aontais Eorpaigh, ó údaráis inniúla de chuid Ballstát agus tríú tíortha, chomh maith le heagraíochtaí idirnáisiúnta. Chuige sin, gur cheart don Stiúrthóireacht Phearsanra dul i ndáil chomhairle leis na seirbhísí eile sin de chuid BEI agus leis na hinstitiúidí, na comhlachtaí, na gníomhaireachtaí, na húdaráis agus na heagraíochtaí idirnáisiúnta eile sin maidir leis na forais iomchuí le haghaidh na srianta agus maidir lena riachtanaí agus a chomhréirí is atá siad.

Gur cheart don Stiúrthóireacht Phearsanra plé a dhéanamh le gach srian ar bhealach follasach agus taifead a choinneáil sa chóras comhfhreagrach taifead gach uair a chuirtear srian i bhfeidhm.

De bhun Airteagal 25(8) de Rialachán (AE) 2018/1725, go bhféadann rialaitheoirí soláthar faisnéise ar na cúiseanna ar cuireadh srian i bhfeidhm don duine is ábhar do na sonraí a iarchur, a fhágáil ar lár nó a dhiúltú más rud é go gcuirfí críoch an tsriain i mbaol dá bharr sin. Is amhlaidh an cás, go háirithe, maidir le srianta ar na cearta a ndéantar foráil dóibh in Airteagal 16 agus in Airteagal 35. Chun a áirithiú nach gcuirfear srian le ceart an duine is ábhar do shonraí chun a bheith curtha ar an eolas de réir Airteagal 16 agus Airteagal 35 de Rialachán (AE) 2018/1725 ach a fhad is a mhaireann ná cúiseanna leis an iarchur, ba cheart don Stiúrthóireacht Phearsanra athbhreithniú a dhéanamh ar a seasamh go rialta.

Má tá srian curtha le cearta daoine eile is ábhar do shonraí, gur cheart don Stiúrthóireacht Phearsanra a mheas ar bhonn cás ar chás cibé acu an gcuirfí críoch an tsriain i mbaol dá gcuirfí in iúl é.

Gur féidir leis an Oifigeach Cosanta Sonraí (“OCS”) athbhreithniú neamhspleách a dhéanamh ar chur i bhfeidhm na srianta, d'fhonn a áirithiú go gcomhlíonfar an Cinneadh seo.

TAR ÉIS AN CINNEADH SEO A GHLACADH:

Airteagal 1 Ábhar agus raon feidhme 1. Leagtar síos sa Chinneadh seo na rialacha a mbeidh ar an rialaitheoir sonraí cloí leo, faoi mar a shainmhínítear iad in Airteagal 2(1), maidir le próiseáil sonraí a chur in iúl do na daoine is ábhar do na sonraí sin de réir Airteagal 14, Airteagal 15 agus Airteagal 16 de Rialachán (AE) 2018/1725. Leagtar síos freisin na coinníollacha faoina bhféadfaidh an rialaitheoir sonraí iomchuí srian a chur le cur i bhfeidhm Airteagal 14 go hAirteagal 22 agus Airteagal 35, mar aon le hAirteagal 4, den Rialachán, de réir Airteagal 25(1)(c), (g) agus (h) den Rialachán sin. 2. Baineann an Cinneadh seo le próiseáil sonraí pearsanta ag an Stiúrthóireacht Phearsanra chun críche na ngníomhaíochtaí a dhéantar chun a cúraimí a chomhlíonadh nó i ndáil leis na gníomhaíochtaí sin, ar cúraimí iad dá dtagraítear in Airteagal 40 agus in Airteagal 41 de Rialacháin Foirne BEI I agus II, mar aon le Beartas BEI maidir le Dínit san Ionad Oibre, Treoirlínte BEI maidir leis an Nós Imeachta um Achomharc i gCoinne Measúnú agus aon leasuithe a dhéanfar orthu ina dhiaidh sin. 3. Faoi chuimsiú a sainordaithe, déanann an Stiúrthóireacht Phearsanra roinnt catagóirí sonraí pearsanta a phróiseáil, go háirithe sonraí aitheantais, sonraí teagmhála, sonraí gairmiúla agus sonraí faoi róil i gcásanna.

Airteagal 2 Sonrú an rialaitheora agus na gcosaintí 1. Is é an tArd-Stiúrthóir Pearsanra rialaitheoir na n-oibríochtaí próiseála. 2. Déanfar na sonraí pearsanta a stóráil i dtimpeallacht dhaingnithe leictreonach agus fhisiceach, a chuirfidh cosc ar rochtain neamhdhleathach ar na sonraí a bheith ag daoine nach gá dóibh na sonraí sin a bheith ar eolas acu nó ar aistriú neamhdhleathach na sonraí chuig daoine den sórt sin. 3. Coinneofar na sonraí pearsanta arna bpróiseáil go ceann sé mhí ar a laghad agus go ceann suas le deich mbliana. Tá tuilleadh sonraí maidir le fad beacht na dtréimhsí coinneála de réir an nóis imeachta le fáil i Sceideal Coinneála na Stiúrthóireachta Pearsanra. 4. Cuirfear tréimhsí níos faide ná na tréimhsí atá sonraithe thuas i bhfeidhm i gcásanna eisceachtúla a mbeidh bonn cirt leo, faoi réir chomhaontú OCS.

Airteagal 3 Eisceachtaí agus srianta is infheidhme 1. Nuair a fheidhmeoidh an Stiúrthóireacht Phearsanra a cuid dualgas i leith chearta na ndaoine is ábhar do shonraí de bhun Rialachán (AE) 2018/1725, measfaidh sí an bhfuil feidhm ag aon cheann de na heisceachtaí a leagtar síos sa rialachán sin. 2. Faoi réir Airteagal 4 go hAirteagal 7 den Chinneadh seo, féadfaidh an Stiúrthóireacht Phearsanra srian a chur le cur i bhfeidhm Airteagal 14 go hAirteagal 22 agus Airteagal 35 de Rialachán (AE) 2018/1725, mar aon le hAirteagal 4 a mhéad a bhaineann a fhorálacha leis na cearta agus leis na hoibleagáidí a ndéantar foráil dóibh in Airteagail 14 go 22 den rialachán seo sa chás go gcuirfeadh feidhmiú na gceart agus na n-oibleagáidí sin críoch na nósanna imeachta a leagtar amach in Airteagal 40 agus in Airteagal 41 de Rialacháin Foirne BEI I agus II, mar aon le Beartas BEI maidir le Dínit san Ionad Oibre agus Treoirlínte BEI maidir leis an Nós Imeachta um Achomharc i gCoinne Measúnú, i mbaol, nó go ndéanfadh dochar do chearta agus saoirsí daoine eile is ábhar do shonraí. 3. Faoi réir Airteagal 4 go hAirteagal 7 den Chinneadh seo, féadfaidh an Stiúrthóireacht Phearsanra srian a chur leis na cearta agus leis na hoibleagáidí a ndéantar tagairt dóibh i mír 2 den Airteagal seo maidir le sonraí pearsanta arna bhfáil ó sheirbhísí eile de chuid BEI, ó institiúidí, comhlachtaí, gníomhaireachtaí agus oifigí eile de chuid an Aontais Eorpaigh, ó údaráis inniúla de chuid Ballstát nó ó eagraíochtaí idirnáisiúnta, sna cúinsí seo a leanas: (a) sa chás go bhféadfadh seirbhísí eile de chuid BEI nó institiúidí, comhlachtaí, gníomhaireachtaí agus oifigí de chuid an Aontais Eorpaigh srian a chur leis na cearta agus leis na hoibleagáidí sin ar bhonn achtanna eile a ndéantar foráil dóibh in Airteagal 25 den Rialachán nó de réir Chaibidil IX den Rialachán sin; (b) sa chás go bhféadfadh údaráis inniúla de chuid Ballstát srian a chur le feidhmiú na gceart agus na n-oibleagáidí sin ar bhonn achtanna a ndéantar tagairt dóibh in Airteagal 23 de Rialachán (AE) 2016/679 ó Pharlaimint na hEorpa agus ón gComhairle (2), nó faoi bhearta náisiúnta lena ndéantar Airteagal 13(3), Airteagal 15(3) nó Airteagal 16(3) de Threoir (AE) 2016/680 ó Pharlaimint na hEorpa agus ón gComhairle a thrasuí (3); (c) sa chás go bhféadfadh feidhmiú na gceart agus na n-oibleagáidí sin comhar na Stiúrthóireachta Pearsanra le tríú tíortha agus le heagraíochtaí idirnáisiúnta a chur i mbaol agus a cúramaí á gcomhlíonadh aici. Sula gcuirfear srianta i bhfeidhm sna cúinsí a ndéantar tagairt dóibh i bpointí (a) agus (b) den chéad fhomhír, rachaidh an Stiúrthóireacht Phearsanra i ndáil chomhairle leis na seirbhísí iomchuí de chuid BEI, leis na hinstitiúidí, comhlachtaí, oifigí nó gníomhaireachtaí iomchuí de chuid an Aontais Eorpaigh nó leis na húdaráis inniúla iomchuí de chuid Ballstát ach amháin más léir don Stiúrthóireacht Phearsanra go ndéantar foráil d'fheidhmiú an tsriain le ceann de na hachtanna a ndéantar tagairt dóibh sna pointí sin. Ní bheidh feidhm ag pointe (c) sa chéad fhomhír sa chás go mbeidh sáraíocht ag leas nó cearta agus saoirsí bunúsacha na ndaoine is ábhar do shonraí ar leas an Aontais Eorpaigh chun comhoibriú le tríú tíortha nó le heagraíochtaí idirnáisiúnta. 4. Beidh mír 1, mír 2 agus mír 3 gan dochar d'fheidhmiú cinntí eile de chuid BEI lena leagtar síos rialacha inmheánacha maidir le faisnéis a sholáthar do dhaoine is ábhar do shonraí agus srian a chur le cearta áirithe de réir Airteagal 25 de Rialachán (AE) 2018/1725.

Airteagal 4 Faisnéis a sholáthar do dhaoine is ábhar do shonraí 1. Foilseoidh an Stiúrthóireacht Phearsanra ar inlíon BEI fógraí cosanta sonraí a chuirfidh na daoine uile is ábhar do na sonraí ar an eolas faoi ghníomhaíochtaí dá cuid a bhfuil próiseáil a gcuid sonraí pearsanta i gceist leo. 2. Cuirfidh an Stiúrthóireacht Phearsanra daoine is ábhar do shonraí ar an eolas astu féin nuair is páirtí in aon nós imeachta iad, nuair is duine a bhaineann le nós imeachta iad nó nuair is finné iad. 3. Sa chás go cuirfidh an Stiúrthóireacht Phearsanra srian iomlán nó páirteach le soláthar faisnéise do na daoine is ábhar do shonraí a ndéantar tagairt dóibh i mír 2, coinneoidh sí taifead ar na cúiseanna leis an srian sin, lena n-áirítear measúnú ar a riachtanaí agus a chomhréirí atá an srian. Chuige sin, luafar sa taifead cén chaoi a gcuirfeadh soláthar na faisnéise críoch an nóis imeachta sin, nó críoch srianta a cuireadh i bhfeidhm de bhun Airteagal 3(3), i mbaol, nó cén chaoi a ndéanfadh dochar do chearta agus saoirsí daoine eile is ábhar do shonraí. Clárófar an taifead agus, nuair is infheidhme, na cáipéisí ina bhfuil na bunghnéithe fíorasacha agus dlíthiúla. Cuirfear ar fáil don Mhaoirseoir Eorpach um Chosaint Sonraí iad ach iad a iarraidh. 4. Leanfaidh an srian a ndéantar tagairt dó i mír 3 d'fheidhm a bheith aige a fhad agus a leanfaidh na cúiseanna lena dtugtar bonn cirt dó de bheith infheidhme. Sa chás nach mbeidh na cúiseanna leis an srian infheidhme a thuilleadh, cuirfidh an Stiúrthóireacht Phearsanra an fhaisnéis lena mbaineann agus na cúiseanna leis an srian ar fáil don duine is ábhar do na sonraí. Ag an am céanna, cuirfidh an Stiúrthóireacht Phearsanra in iúl don duine is ábhar do na sonraí gur féidir leis gearán a dhéanamh leis an Maoirseoir Eorpach um Chosaint Sonraí ag am ar bith nó leigheas breithiúnach a lorg i gCúirt Bhreithiúnais an Aontais Eorpaigh. Déanfaidh an Stiúrthóireacht Phearsanra athbhreithniú ar chur i bhfeidhm an tsriain uair amháin ar a laghad gach sé mhí tar éis a ghlactha agus tráth a ndúntar an nós imeachta lena mbaineann. Ina dhiaidh sin, déanfaidh an rialaitheoir faireachán ar bhonn bliantúil ar an ngá a bheidh le haon srian a choinneáil.

Airteagal 5 Ceart rochtana an duine is ábhar do na sonraí 1. Sa chás go n-iarrfaidh daoine is ábhar do shonraí rochtain ar a gcuid sonraí pearsanta arna bpróiseáil i gcomhthéacs ceann amháin nó níos mó de na cásanna ar leith nó oibríocht phróiseála ar leith, de réir Airteagal 17 de Rialachán (AE) 2018/1725, ní chuirfidh an Stiúrthóireacht Phearsanra ach na sonraí pearsanta sin san áireamh agus measúnú á dhéanamh aici ar an iarraidh. 2. Sa chás go gcuirfidh an Stiúrthóireacht Phearsanra srian iomlán nó páirteach leis an gceart rochtana, a ndéantar tagairt dó in Airteagal 17 den rialachán seo, déanfaidh sé na bearta seo a leanas: (a) cuirfidh sé in iúl don duine is ábhar do na sonraí, sa fhreagra ar a iarraidh, an srian atá curtha i bhfeidhm agus na príomhchúiseanna leis sin, agus gur féidir leis gearán a dhéanamh leis an Maoirseoir Eorpach um Chosaint Sonraí nó leigheas breithiúnach a lorg i gCúirt Bhreithiúnais an Aontais Eorpaigh; (b) déanfaidh sé taifead ar na cúiseanna leis an srian, lena n-áirítear measúnú ar a riachtanaí agus a chomhréirí atá an srian; chuige sin, luafar sa taifead cén chaoi a gcuirfeadh soláthar na faisnéise críoch an nóis imeachta sin, nó críoch srianta a cuireadh i bhfeidhm de bhun Airteagal 3(3), i mbaol, nó cén chaoi a ndéanfadh dochar do chearta agus saoirsí daoine eile is ábhar do shonraí. Féadfar soláthar na faisnéise a ndéantar tagairt dó i bpointe (a) a chur ar atráth, a fhágáil ar lár nó a dhiúltú de réir Airteagal 25(8) de Rialachán (AE) 2018/1725. 3. Clárófar an taifead a ndéantar tagairt dó i bpointe (b) den chéad fhomhír de mhír 2 agus, nuair is infheidhme, na cáipéisí ina bhfuil na bunghnéithe fíorasacha agus dlíthiúla. Cuirfear ar fáil don Mhaoirseoir Eorpach um Chosaint Sonraí iad ach iad a iarraidh. Beidh feidhm ag Airteagal 25(7) den Rialúchán (AE) 2018/1725.

Airteagal 6 Ceart chun ceartú, scriosadh agus srian a chur le próiseáil Sa chás go gcuirfidh an Stiúrthóireacht Phearsanra srian iomlán nó páirteach le cur i bhfeidhm an chirt chun ceartú, scriosadh nó srian a chur le próiseáil, a ndéantar tagairt dó in Airteagail 18, 19(1) agus 20(1) de Rialachán (AE) 2018/1725, déanfaidh sí na bearta a leagtar amach in Airteagal 5(2) den Chinneadh seo agus cláróidh an taifead de réir Airteagal 5(3) den Chinneadh céanna.

Airteagal 7 Sáruithe ar shonraí pearsanta a chur in iúl don duine is ábhar do na sonraí Sa chás go gcuirfidh an Stiúrthóireacht Phearsanra srian le sárú ar shonraí pearsanta a chur in iúl don duine is ábhar do na sonraí, a ndéantar tagairt dó in Airteagal 35 de Rialachán (AE) 2018/1725, déanfaidh sí na cúiseanna leis an srian a thaifeadadh agus a chlárú de réir Airteagal 4(3) den Chinneadh seo. Beidh feidhm ag Airteagal 4(4) den Chinneadh seo.

Airteagal 8 Athbhreithniú ag an Oifigeach Cosanta Sonraí Cuirfidh an Stiúrthóireacht Phearsanra an tOifigeach Cosanta Sonraí ar an eolas, gan moill mhíchuí, pé uair a chuirfidh sé srian le cur i bhfeidhm ceart daoine is ábhar do shonraí de réir an Chinnidh seo agus cuirfidh sé rochtain ar fáil dó ar an taifead agus ar an measúnú ar a riachtanaí agus a chomhréirí atá an srian. Féadfaidh an tOifigeach Cosanta Sonraí iarraidh ar an Stiúrthóireacht Phearsanra i scríbhinn athbhreithniú a dhéanamh ar chur i bhfeidhm na srianta. Cuirfidh an Stiúrthóireacht Phearsanra toradh an athbhreithnithe iarrtha in iúl don Oifigeach Cosanta Sonraí i scríbhinn.

Airteagal 9 Teacht i bhfeidhm Rinne Bord Stiúrthóirí BEI an Cinneadh seo a fhormheas an 26 Feabhra 2019 agus tiocfaidh sé i bhfeidhm an lá a bhfoilseofar ar láithreán gréasáin BEI é.

Arna dhéanamh i Lucsamburg, an 26 Feabhra 2019.

(1) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le próiseáil sonraí pearsanta ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

(2) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le próiseáil sonraí pearsanta agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

(3) Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus maidir le saorghluaiseacht sonraí den sórt sin, agus lena n-aisghairtear Cinneadh Réime 2008/977/JHA ón gComhairle (IO L 119, 4.5.2016, lch. 89).